**ՀԱՅԱՍՏԱՆԻ ՀԱՆՐԱՊԵՏՈՒԹՅՈՒՆ**

**ԵՐԵՎԱՆՔԱՂԱՔԻ ՄԱԼԱԹԻԱ-ՍԵԲԱՍՏԻԱ**

**ՎԱՐՉԱԿԱՆ ՇՐՋԱՆԻ ՂԵԿԱՎԱՐ**

Սեբաստիայի փ․ հ․ 32, (+374 11) 518-585,Էլ․ փոստ՝ malatia\_sebastia@yerevan.am

№ Ն/7360-22 «23» մայիս 2022 թ.

**<<ՀԱԿՈԲՅԱՆ ՔՈՆՍԹՐԱՔՇՆ>> ՍՊԸ ՏՆՕՐԵՆ Ս. ՀԱԿՈԲՅԱՆԻՆ**

(ՀՀ, ք. Երևան, Բաշինջաղյան 2-րն նրբ., 8շ., 118 բն.)

**Ծ Ա Ն ՈՒ Ց ՈՒ Մ**

**/Պայմանագիրը միակողմանի /մասնակի/ լուծելու մասին/**

Երևանի քաղաքապետարանի և <<ՀԱԿՈԲՅԱՆ ՔՈՆՍԹՐԱՔՇՆ>> ՍՊԸ-իմիջև 03.օգոստոս.2021 թվականին կնքվել է «ԵՔ-ԳՀԱՇՁԲ-21/38-1» ծածկագրով կապալային աշխատանքների կատարման գնման պայմանագիրը, որի 1.1 կետի համաձայն՝ «Կապալառուն պարտավոր է սույն պայմանագրով սահմանված կարգով, նախատեսված ծավալներով, ձևով և ժամկետներում կատարել սույն պայմանագրի N 1 հավելվածով` սահմանված ծավալաթերթ-նախահաշվով նախատեսված Երևան քաղաքի Մալաթիա-Սեբաստիա վարչական շրջանի բակային տարածքների բարեկարգման աշխատանքները, իսկ Պատվիրատուն պարտավոր է ընդունել կատարված աշխատանքը և վարձատրել դրա համար»:

«ԵՔ-ԳՀԱՇՁԲ-21/38-1» ծածկագրով կապալային աշխատանքների կատարման գնման պայմանագրով պետք է իրականացվեր Երևան քաղաքի Մալաթիա-Սեբաստիա վարչական շրջանի բակային տարածքների բարեկարգման աշխատանքներ, սակայն <<ՀԱԿՈԲՅԱՆ ՔՈՆՍԹՐԱՔՇՆ>> ՍՊ ընկերության կողմից ամբողջությամբ չի կատարվել պայմանագրով նախատեսված աշխատանքները. մասնավորապես՝

1. 1-ին չափաբաժնով նախատեսված աշխատանքների ծավալից չի կատարվել 64,7%-ը,
2. 7-րդ չափաբաժնով նախատեսված աշխատանքների ծավալից չի կատարվել 30,42%-ը,
3. 11-րդ չափաբաժնով նախատեսված աշխատանքների ծավալից չի կատարվել 17,77%-ը,
4. 15-րդ չափաբաժնով նախատեսված աշխատանքները չեն իրականացվել.
5. 17-րդ չափաբաժնով նախատեսված աշխատանքները չեն իրականացվել.
6. 18-րդ չափաբաժնով նախատեսված աշխատանքները չեն իրականացվել.

Վերոնշյալ աշխատանքներն ավարտին հասցնելու նպատակով 14.հոկտեմբեր.2021 թվականի N1 համաձայնագրով աշխատանքների կատարման ժամկետը երկարաձգվել է 30 օրացուցային օրով, որով աշխատանքների կատարման վերջնաժամկետ է սահմանվել 1-ին չափաբաժնով նախատեսված աշխատանքի կատարման համար 15.դեկտեմբեր.2021 թվականը, իսկ մնացած չափաբաժիններով նախատեսված աշխատանքների կատարման համար 15.նոյեմբեր.2021 թվականը, սակայն այդ ժամանակահատվածում նույնպես չի իրականացվել պայմանագրով նախատեսված աշխատանքները:

ՀՀ քաղաքացիական օրենսգրքի 408-րդ հոդվածի համաձայն՝ «Պարտավորության խախտում է համարվում այն չկատարելը կամ անպատշաճ (կետանցով, ապրանքների, աշխատանքների և ծառայությունների թերություններով կամ պարտավորության բովանդակությամբ որոշվող այլ պայմանների խախտմամբ) կատարելը»։

ՀՀ քաղաքացիական օրենսգրքի 345-րդ հոդվածի համաձայն՝ «Պարտավորության ուժով մի անձը (պարտապանը) պարտավոր է մեկ այլ անձի (պարտատիրոջ) օգտին կատարել որոշակի գործողություն. այն է` վճարել դրամ, հանձնել գույք, կատարել աշխատանք, մատուցել ծառայություն և այլն, կամ ձեռնպահ մնալ որոշակի գործողություն կատարելուց, իսկ պարտատերն իրավունք ունի պարտապանից պահանջել կատարելու իր պարտականությունը»:

Պայմանագրի 3.1.4 կետի համաձայն պայմանագիրը լուծվում է միակողմանի, եթե

ա) Կապալառուն ժամանակին չի սկսում աշխատանքի կատարումը կամ աշխատանքը կատարում է այնքան դանդաղ, որ դրա ժամանակին ավարտը դառնում է ակնհայտ անհնար,

բ) Կապալառուն խախտել է պայմանագրի 1.3 կետում նախատեսված ժամկետը (ներառյալ օրացուցային գրաֆիկը),

գ) Կապալառուի կողմից կատարված աշխատանքը չի համապատասխանում նախագծանախահաշվային փաստաթղթերով սահմանված պահանջներին,

դ) Կապալառուի կողմից խախտվել են պայմանագրի 3.1.3 կետով նախատեսված հիմքերով աշխատանքների թերությունների անհատույց վերացման ողջամիտ ժամկետները:

ՀՀ քաղաքացիական օրենսգրքի 466-րդ հոդվածի 3-րդ մասի համաձայն՝ «Պայմանագիրը լրիվ կամ մասնակի կատարելուց միակողմանի հրաժարվելու դեպքում, երբ պայմանագրից հրաժարվելը թույլատրվում է օրենքով կամ կողմերի համաձայնությամբ, պայմանագիրը համապատասխանաբար համարվում է լուծված կամ փոփոխված»։

Հաշվի առնելով այն հանգամանքը, որ Ձեր կողմից խախտվել է պայմանագրով սահմանված պարտավորությունները, Երևանի քաղաքապետարանը, ի դեմս Մալաթիա-Սեբաստիա վարչական շրջանի ղեկավարի /Երևանի քաղաքապետի 16.նոյեմբեր.2020 թվականի թիվ 3576-Ա որոշում/, ղեկավարվելով վերոնշյալ իրավական հիմքերով, միակողմանի, մասնակի հրաժարվում է կնքված պայմանագրից՝ համապատասխանաբար կիրառելով ՀՀ կառավարության 2017 թվականի մայիսի 4-ի N 526-Ն որոշմամբ հաստատված «Գնումների գործընթացի կազմակերպման» Կարգի 33-րդ կետի 17-րդ ենթակետով սահմանված դրույթները:

**ՀԱՐԳԱՆՔՈՎ՝ ՍԱՇԱ ԿԱՏՎԱԼՅԱՆ**



Կատ. Մ. Հարությունյան

Հեռ. 011518556